
ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ

Παρασκευή, 31 Ιουλίου 2026

ΔΕΛΤΙΟ ΤΥΠΟY

Θάνατος άνδρα στο Βόλο - Αδυναμία προσέγγισης Ε/Γ – Ο/Γ πλοίου σε Άνδρο, Τήνο και Μύκονο – Παροχή συνδρομής σε λουόμενο στα Χανιά – Λέμβος σε δυσχερή θέση στην Λευκάδα – Απαγόρευση και άρση απαγόρευσης Ε/Γ-Ο/Γ πλοίου στη Ρόδο – Συνέχεια ενημέρωσης αναφορικά με τον εντοπισμό 37 αλλοδαπών στους Καλούς Λιμένες

Τις μεσημβρινές ώρες χθες, ενημερώθηκε η Λιμενική Αρχή του Βόλου για την ανεύρεση 57χρονου άνδρα, χωρίς τις αισθήσεις του, σε δύσβατο σημείο της παραλίας «ΜΑΛΑΚΙ» Βόλου. Στο σημείο μετέβησαν ένα Περιπολικό όχημα από ξηράς, ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), καθώς και κλιμάκιο της Πυροσβεστικής Υπηρεσίας. Ο 57χρονος ημεδαπός διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Βόλου, όπου διαπιστώθηκε ο θάνατός του. Από το Κεντρικό Λιμεναρχείο Βόλου, που διενεργεί την προανάκριση, παραγγέλθηκε η διενέργεια νεκροψίας-νεκροτομής από την Ιατροδικαστική Υπηρεσία Λάρισας.

*****


	Τις μεσημβρινές ώρες χθες, ενημερώθηκε η Λιμενική Αρχή του Γαυρίου από τον Πλοίαρχο του επιβατηγού-οχηματαγωγού (Ε/Γ-Ο/Γ) πλοίου «ΣΟΥΠΕΡΣΤΑΡ» Ν. Πειραιά 9939, προερχόμενο από το λιμάνι της Ραφήνας, ότι δεν κατέστη δυνατή η  να προσέγγιση στο λιμάνι του Γαυρίου, λόγω των δυσμενών καιρικών συνθηκών που επικρατούσαν στην περιοχή, καθώς και ότι υπήρξε εμπλοκή της αλυσίδας της δεξιάς άγκυρας. Μετά την αποκοπή της αλυσίδας, το πλοίο απέπλευσε προς συνέχιση του προγραμματισμένου του δρομολογίου για Τήνο και Μύκονο, με 317 επιβάτες, 56 Ι.Χ.Ε. οχήματα, 11 Δ/Κ και 2 Φ/Γ. 
	Στη συνέχεια, ενημερώθηκε η Λιμενική Αρχή της Τήνου από τον Πλοίαρχο του ανωτέρω Ε/Γ-Ο/Γ, για αδυναμία προσέγγισης στο οικείο λιμάνι λόγω των δυσμενών καιρικών συνθηκών. Επιπρόσθετα η εταιρεία ενημέρωσε ότι δεν θα προσέγγιζε ούτε στο λιμάνι της Μυκόνου. Το πλοίο απέπλευσε για το λιμάνι του Λαυρίου, όπου κατέπλευσε με ασφάλεια. 

*****

	Τις απογευματινές ώρες χθες, ενημερώθηκε το Α’ Λιμενικό Τμήμα Χανίων ότι ένας λουόμενος βρισκόταν σε δυσχερή θέση, στη θαλάσσια περιοχή «ΚΟΥΜ ΚΑΠΙ» Χανίων. Στο σημείο μετέβη Περιπολικό όχημα από ξηράς, ενώ απέπλευσε και το ιδιωτικό σκάφος «ΓΙΑΝΝΗΣ» Τ.Χ. 933 με επιβαίνοντα στέλεχος Λ.Σ.-ΕΛ.ΑΚΤ., το οποίο εντόπισε τον 45χρονο ημεδαπό και τον μετέφερε με ασφάλεια στο Ενετικό Λιμάνι των Χανίων. Ο 45χρονος δήλωσε καλά στην υγεία του και ότι δεν επιθυμεί τη μεταφορά του στο νοσοκομείο. 

*****

Τις απογευματινές ώρες χθες, ενημερώθηκε η Λιμενική Αρχή του Νυδρίου ότι μία εκμισθούμενη λέμβος με 4 αλλοδαπούς επιβαίνοντες (υπηκόους Ιταλίας), βρισκόταν σε δυσχερή θέση λόγω έλλειψης καυσίμων, στη θαλάσσια περιοχή 0,8 ν.μ. νοτιοανατολικά της Λευκάδας. Στο σημείο μετέβη ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), καθώς και η ιδιοκτήτρια της εταιρείας με έτερο σκάφος, η οποία αποκατέστησε το πρόβλημα. Η λέμβος κατέπλευσε αυτοδύναμα στον όρμο Βλυχού Λευκάδας. Από το συμβάν δεν υπήρξε τραυματισμός και δεν διαπιστώθηκε θαλάσσια ρύπανση.

*****

	Τις μεσημβρινές ώρες χθες, ενημερώθηκε η Λιμενική Αρχή της Ρόδου από τον Πλοίαρχο του επιβατηγού-οχηματαγωγού (Ε/Γ-Ο/Γ) πλοίου «ΜΠΛΟΥ ΣΤΑΡ ΧΙΟΣ» Ν.Π. 10883 ότι κατά τη διαδικασία κατάπλου στο λιμάνι της Ρόδου, παρουσιάστηκε δυσλειτουργία στο άνοιγμα του κυρίου καταπέλτη. Το πλοίο, προερχόμενο από το λιμάνι «ΠΗΓΑΔΙΑ» Καρπάθου, προσέδεσε με ασφάλεια στο λιμάνι, όπου αποβίβασε τους επιβάτες από έτερο καταπέλτη. Στη συνέχεια, μετά την αποκατάσταση του προβλήματος και το άνοιγμα του κύριου καταπέλτη, ολοκληρώθηκε με ασφάλεια η εκφόρτωση των οχημάτων. Από το Κεντρικό Λιμεναρχείο Ρόδου, αρχικά απαγορεύτηκε ο απόπλους του Ε/Γ-Ο/Γ, κατόπιν όμως προσκόμισης βεβαιωτικού διατήρησης αξιοπλοΐας από τον αρμόδιο νηογνώμονα, έγινε άρση της απαγόρευσης και το πλοίο απέπλευσε για Κάρπαθο, Κάσο, Σητεία, Ηράκλειο και Θήρα, με 400 επιβάτες, 67 Ι.Χ.Ε, 13 Φ/Γ, 1 λεωφορείο και 10 Δ/Κ. 

*****

Συνέχεια ενημέρωσης:
	Αναφορικά με τον εντοπισμό 37 αλλοδαπών στην περιοχή «ΨΑΡΗ ΦΟΡΑΔΑ» δήμου Βιάννου, συνελήφθη ένας 30χρονος αλλοδαπός (υπήκοος νοτίου Σουδάν) εκ των ανωτέρω, για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/23 «Διευκόλυνση», σε συνδυασμό με το άρθρο 306 του Π.Κ. «Έκθεση», καθώς αναγνωρίστηκε από τους υπόλοιπους ως ο διακινητής. Σύμφωνα με τους αλλοδαπούς, ξεκίνησαν τις πρώτες πρωινές ώρες την 27.07.26 από το Τομπρούκ της Λιβύης, καταβάλλοντας χρηματικά ποσά από 13.000 έως 15.000 δηνάρια Λιβύης για τη μεταφορά τους στην Ελλάδα. Προανάκριση διενεργείται από το Κεντρικό Λιμεναρχείο Ηρακλείου.

